Kristian Mærsk mener ikke selv, han er skyldig. Han prøver bare at hjælpe alvorligt syge mennesker ved at producere medicinsk cannabisolie, siger han.

Men onsdag var han i retten i Lyngby, blandt andet tiltalt for besiddelse og produktion af fire kilo hamp.

Ved retten var der også mødt pårørende til kræftsyge op og en ældre herre, der selv havde kræft.

De var der for at støtte Kristian Mærsk, fordi de mener, at han har hjulpet dem.

Kristian Mærsk fortæller selv til Ekstra Bladet, at han producerer medicinsk cannabisolie.

- Ja, det gør jeg. THC-olie producerer vi med isopropylalkohol, først så trækker olien i alkoholen, og så sier man det bare fra, og så lader man det stå og dampe langsomt af, siger han.

Han fortæller, at han sælger cannabisolien til blandt andet kræftsyge og folk med sclerose.

- Jeg har selv været syg i syv år med blødende skinneben. Jeg kunne kun få noget farligt hormoncreme til at smøre på, som ødelægger mig. Jeg prøvede så at putte lidt hampeolie på, og det virkede.

- Men man skal bruge ret meget. Jeg ville gerne have fat i det og have hjælp til det, men fik klart nej, siger Kristian Mærsk.

Derfor begyndte han i protest at producere cannabis-olie til sig selv og en ven, hvis fars kone havde cancer.

Han fortæller, at han producerer efter behov, hvis folk kontakter ham, og siger de har brug for det, og ikke har overskud til at gøre det selv.

- Jeg hjælper primært folk, der har cancer. Men vi hjælper selvfølgelig alle. Der er desværre lidt travlt, så vi har sat tingene i system og besvarer e-mail og vejleder folk, siger Kristian Mærsk.

Frigiv hash Frigiv hash

I 21 stater i USA er den medicinske effekt af cannabis anerkendt og lovlig, mens andre dele af verden, herunder Danmark, vurderer, at der mangler videnskabelige beviser for, at planten har den medicinske virkning, som cannabisbrugere beretter om.

- Du gør det ikke for at tjene penge på det?

- Jeg gør det ikke for at tjene penge på det. Men vi kommer til at tjene penge på det her.

- Men jeg har ikke brug for pengene selv, for jeg tjener penge ved siden af, siger Kristian Mærsk, der mener, at produktionen af medicinsk cannabis kan være med til at skabe arbejdspladser.

Han understreger, at han ikke er læge, og at folk selv skal researche på nettet, og tage deres egne beslutninger.

- Er du ikke bange for at give syge mennesker et falsk håb?

- Håb er efter min mening en god ting. Mange af de mennesker, der kommer til os, har fået at vide af lægen, at de skal dø. Tag nu hjem og skriv testamente. Hvor fedt er det?, siger Kristian Mærsk.

Han fortolker selv bekendtgørelsen om euforiserende stoffer sådan, at det er lovligt at foretage sig det han gør.

Derfor havde han ingen forsvarer ved retsmødet i Lyngby, onsdag eftermiddag, og forsvarede sig selv.

Han erkendte, at han var i besiddelse af hampplanter, men han ville ikke erkende at have gjort noget ulovligt, fordi det var til medicinsk brug.

For nogle år siden begyndte han at producere det ud fra en opskrift, der hedder Rick Simpson Oil.

Rick Simpson er en amerikaner, der for en række år siden begyndte at producere cannabis-olie med det formål at helbrede syge mennesker.

Kristian Mærsk er også en del af hacker-netværket Anonymous, derfor bar han maske udenfor retten i Lyngby.

Han fortæller, at han producerede hampplanterne i en gammel virksomhed i Farum, hvor de havde en 'lejr' da han blev taget af politiet.

- Men efter politichikane, og ditten og datten har jeg været nødt til at lukke den, siger Christian Mærsk, der er 37 år.

Anklagemyndigheden krævede, at han skulle betale en bøde på 20.000 kroner. Der falder dom i sagen på mandag.